Söngkonan Britney Spears gaf út lag í morgun eftir sex ára hlé. Lagið er dúett með Elton John og það fyrsta sem kemur út síðan söngkonan var leyst undan forsjá föður síns og fékk fullt sjálfræði fyrir tæpu ári.
Hold Me Closer er í blanda af þremur smellum úr smiðju Eltons John; Tiny Dancer, The One og Don't Go Breaking My Heart. Hann og Britney Spears syngja saman undir hressum klúbbatakti.
Britney Spears sagði á Twitter að það væri magnað að syngja með Elton John og sagði þetta stóra stund fyrir sig. Aðdáendur hafa beðið lengi eftir nýrri tónlist frá söngkonunni en hún sagði á Instagram í fyrra að hún reyndi að halda sig sem lengst frá tónlistarbransanum. Hún væri hrædd við fólkið í bransanum og bransann sjálfan eftir hræðilega lífsreynslu á sínum yngri árum.
Elton John sagði í viðtali við breska dagblaðið The Guardian að eiginmaður hans, David Furnish, hefði átt hugmyndina að samstarfinu. Hann blæs á gagnrýnisraddir um að Spears geti ekki sungið lengur. Hún sé ein af stærstu poppstjörnum allra tíma og hljómi ótrúlega vel í nýja laginu.
Fyrsta lag söngkonunnar Britney Spears eftir sex ára hlé kom út í dag. Hún syngur þar dúett með poppgoðinu Elton John.